钦定古今图书集成/明伦汇编/氏族典/第040卷 > 《凌迪知万姓统谱》 > 庞玉
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞玉

按《唐书庞坚传》：“坚四世祖玉，事隋为监门直阁。李密
据洛口，玉以关中锐兵属王世充击之，百战不衄。世
充归东都，秦王东徇洛，玉率万骑降，高祖以隋旧臣
礼之。玉魁梧有力，明军法，久宿卫，习知朝廷制度。帝
顾诸将多不闲仪检，故授玉领军、武卫二大将军，使
众观以为模矱。出为梁州总管。巴山獠叛，玉枭其首”，
馀党四奔。属县獠与反者州里亲戚为贼游说，言不
可穷蹑，玉不听，下令军中曰：“谷熟，吾尽收以馈军，非
尽贼，吾不反。”闻者惧，相谓曰：“军不止，吾榖尽，且饿死。”
乃共入贼营，与所亲相结，斩渠长以降，众遂溃。徙越
州都督。召为监门大将军。太宗以耆厚，令主东宫兵，
虽老不怠，小大之务无不亲。卒，帝为废朝，赠幽州都
督、工部尚书。

===庞卿恽===按《唐书裴寂传》：“庞卿恽，并州人。从讨隐太子有功，拜
右骁卫将军邾国公。卒，追改濮国。”